প্রথম ভারতীয় ছবি হিসেবে নজির ‘দেবী চৌধুরানী’র

ওয়েব ডেস্ক: মুম্বইয়ে আয়োজিত প্রথম World Audio Visual and Entertainment Summit বা WAVES-এর রঙিন মঞ্চে এ বার নজর কাড়ল বাংলা সিনেমা। এই আন্তর্জাতিক সম্মেলনের লক্ষ্য ভারতের অডিও-ভিজ্যুয়াল ও বিনোদন শিল্পকে বিশ্ব দরবারে পৌঁছে দেওয়া। যে মঞ্চে কিছুদিন আগে রাজকীয় উপস্থিতি ছিল শাহরুখ খান ও দীপিকা পাড়ুকোনের—সেই মঞ্চেই এ বার উজ্জ্বল হয়ে উঠল এক বাঙালি পরিচালকের স্বপ্নযাত্রা।

৩ মে প্রদর্শিত হল পরিচালক শুভ্রজিৎ মিত্রের বহু প্রতীক্ষিত ছবি ‘দেবী চৌধুরানী’র প্রথম ঝলক। টিজারেই চমকে দিলেন পরিচালক। বিশেষজ্ঞদের মুখে প্রশংসার ঝড়। এটি ভারতের প্রথম ইন্দো-ইউরোপীয়ো কোলাবরেশন ছবি—এক নতুন দিগন্তের সূচনা বলেই মনে করছেন অনেকে।

আরও পড়ুন: ‘সিতারে জমিন পর’-এর প্রথম পোস্টারেই নজর কাড়লেন আমির

এক নারী, এক তরোয়াল, এক বিপ্লবের গল্প—চর্চার কেন্দ্রবিন্দু হয়ে উঠেছে ‘দেবী চৌধুরানী’। ছবির নামভূমিকায় রয়েছেন শ্রাবন্তী চট্টোপাধ্যায়, আর বিদ্রোহী ভবানী পাঠকের ভূমিকায় প্রসেনজিৎ চট্টোপাধ্যায়। তাঁদের পাশাপাশি দেখা যাবে বিবৃতি চট্টোপাধ্যায়, দর্শনা বণিক, সব্যসাচী চক্রবর্তী, অর্জুন চক্রবর্তী এবং বিদেশি অভিনেতা অ্যালেক্স ও’নিলকে।

উত্তর কলকাতার ঐতিহ্য থেকে পুরুলিয়ার অযোধ্যা পাহাড়, বীরভূম, ঝাড়খণ্ড ও বিহারের নানা লোকেশনে ছবির শুটিং হয়েছে। বাংলা সংস্কৃতিকে নতুন আঙ্গিকে তুলে ধরার এই প্রয়াস প্রশংসা কুড়োচ্ছে সবার কাছে।

চলতি বছরেই প্রেক্ষাগৃহে মুক্তি পেতে চলেছে ‘দেবী চৌধুরানী’। এক ঐতিহাসিক কাহিনি, আধুনিক প্রযোজনায়—বাংলা সিনেমার ইতিহাসে এ এক নতুন অধ্যায়ের সূচনা হতে চলেছে বলেই মনে করছেন চলচ্চিত্রপ্রেমীরা।